Ciiyo 2
Ino Leza Nguni?
1. Nkaambo nzi ncotweelede kumukomba Leza?
Leza wakasimpe ngo Mulengi wazyintu zyoonse. Tajisi matalikilo alimwi takabi amamanino. (Intembauzyo 90:2) Ngokasensa kamakani mabotu aali mu Bbaibbele. (1 Timoteyo 1:11) Akaambo kakuti Leza ngookatupa buumi, ngotweelede kukomba alikke.—Amubale Ciyubunuzyo 4:11.
2. Ino Leza uli buti?
Kunyina muntu wakamubona kale Leza akaambo kakuti Muuya, icaamba kuti walo ujisi buumi busumpukide kwiinda bwabantu bakkala anyika. (Johane 1:18; 4:24) Nokuba boobo, tulakonzya kuzyiba bube bwa Leza kwiinda muzyintu nzyaakalenga. Mucikozyanyo, micelo alimwi amaluba zitwaambila luyando abusongo mbwajisi. Ikukomena kwabubumbo kutondezya nguzu zyakwe.—Amubale Baloma 1:20.
Tulakonzya kwiiya zinji kujatikizya bube bwa Leza kwiinda mukubala Bbaibbele. Mucikozyanyo, lilatwaambila zyintu nzyayanda Leza anzyatayandi, mbwayendelezya bantu, ambwacita zyintu mubukkale bwiindene-indene.—Amubale Intembauzyo 103:7-10.
3. Sena Leza ulijisi zyina?
Jesu wakaamba kuti: “Taateesu ooli kujulu, alisalazyigwe zyina lyako.” (Matayo 6:9) Nokuba kuti Leza ujisi mazyina manji aabulemu, ujisi buyo zyina lyomwe. Mumwaambo amwaambo lyaambwa bumbi. Mu Chitonga, lyaambwa kuti “Jehova.” Pele bantu bamwi baamba kuti “Yahweh.”—Amubale Intembauzyo 83:18.
Izyina lya Leza lyakagwisyigwa muma Bbaibbele manji alimwi mubusena bwandilyo kwakabikkwa mazyina aabulemu aakuti Mwami naa Leza. Pesi Bbaibbele nolyakalembwa, zyina lya Leza lyakalilembedwe ziindi zili 7,000. Jesu wakalizyibya zyina lya Leza naakali kuyiisya bantu kujatikizya Leza.—Amubale Johane 17:26.
4. Sena Jehova ulatulanganya?
Sena kupenga kuvwulide boobu kutondezya kuti Jehova ngu Leza uutalanganyi? Bantu bamwi baamba kuti ulatusunka kwiinda mukutupenzya, pele aaya taali masimpe.—Amubale Jakobo 1:13.
Leza walemeka muntu kwiinda mukumupa nguzu zyakulisalila. Sena tatulumbi lwaanguluko ndotujisi lwakulisalila kubelekela Leza? (Joshua 24:15) Pele bantu banji basala kucita zyintu zibi kubantunyina, aboobo banji balapenga. Cilamucisa Jehova kubona zyintu eezyi zitaluzi kazicitika.—Amubale Matalikilo 6:5, 6.
Jehova Leza ulatulanganya. Uyanda kuti katukkomene mubuumi. Lino-lino uyakwaamana mapenzi alimwi akugwisya bantu baleta mapenzi. Kwacecino ciindi, ulijisi twaambo tumvwika ncalekelede mapenzi kwaciindi cisyoonto buyo. Tuyookaiya kaambo aaka mucibalo 8.—Amubale 2 Petulo 2:9; 3:7, 13.
5. Ino inga twaciyumya buti cilongwe cesu a Leza?
Jehova uyanda kuti tuyumye cilongwe cesu anguwe kwiinda mukubandika anguwe mumupailo. Ulatubikkila maano umwi aumwi wesu kumugama. (Intembauzyo 65:2; 145:18) Ulilisungwide kutulekelela. Ulabikkila maano notusoleka kumukkomanisya, nokuba kuti zimwi ziindi tulaalilwa. Aboobo nokuba kuti tatulondokede, tulakonzya kuba acilongwe ciyumu a Leza.—Amubale Intembauzyo 103:12-14; Jakobo 4:8.
Akaambo kakuti Jehova wakatupa buumi, tweelede kumuyanda kapati kwiinda mbotuyanda muntu uuli woonse. (Maako 12:30) Mbomuyaabutondezya kuti mulamuyanda Leza kwiinda mukwiiya zinji kujatikizya nguwe akucita zyintu kweelana ambwayanda, muyakuyumya cilongwe canu anguwe.—Amubale 1 Timoteyo 2:4; 1 Johane 5:3.
som_Latn szl_Latn kin_Latn bem_Latn nya_Latn bem_Latn bem_Latn ewe_Latn bem_Latn bem_Latn pap_Latn bem_Latn bem_Latn bem_Latn bem_Latn bem_Latn bem_Latn